钦定古今图书集成/明伦汇编/闺媛典/第059卷 > 姜士进妻蒋氏
## 钦定古今图书集成/明伦汇编/闺媛典/第059卷 > 姜士进妻蒋氏

按：《明外史列女传》：“蒋氏，丹阳姜士进妻。幼颖悟，喜读
书。弟文止方就外傅，夜归辄以饼饵啖之，令诵日所
授书，悉能记忆，久之遂能文，归士进。数年，士进病瘵
死，妇屑金和酒饮之，并饮盐卤。其父侦知，奔救免，不
食者十二日，父启其齿饮之药，复不死。礼部尚书宝，
士进从父也。知妇嗜读书，多置古图记于其寝所，令”
续刘向《列女传》。妇许诺，然家人备之益谨。一日，妇命
于穗帐前掘坎，埋大缸贮水，笑谓家人：“吾将种白莲
于此，此花出泥淖无所染，令亡者知予心耳。”于是日
纂辑不懈。书将成，防者稍不戒，则濡首缸中死矣。为
文脱稿即毁，有《上宝书》，辞极酸怆，亦不传。所存《列女
传》及《哭夫文》四篇，《梦夫赋》一篇，皆窃而得之者。御史
闻于朝，榜其门曰：“文章贞节。”初，其父见女能文，以李
易安、朱淑真比之，辄嚬蹙曰：“易安更嫁，而淑真不慊。”
其夫虽能文，大节已亏矣。其幼时志操已如此。